บัวหลวงคลอดทริกเกอร์11%ตั้งเป้า18เดือน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
23 ก.ค. 2553

โพสต์ทูเดย์ — บลจ.บัวหลวง ติดใจ “ทริกเกอร์ 15%” ยอดขายทะลุเป้า เข็นกองใหม่ “ทริกเกอร์ 11%” ออกขายตั้งเป้ากำไร 11% ภายใน 18 เดือน
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า เตรียมเปิดขายกองทุนเปิดบัวหลวงทริกเกอร์ 11% ซึ่งเป็นกองทุนผสมที่ไม่กำหนดสัดส่วนการลงทุนในหุ้น โดยกำหนดอัตราผลตอบแทนเป้าหมายและระยะเวลาการลงทุนชัดเจน ซึ่งจะพยายามสร้างผลตอบแทนจากการลงทุนให้ถึงเป้าหมาย 11% ภายใน 18 เดือน 
ทั้งนี้ สามารถเลิกกองทุนคืนเงินผู้ถือหน่วยได้ก่อนครบกำหนด 18 เดือน หากกองทุนสามารถสร้างผลตอบแทนได้มากกว่า 11%
“อย่างไรก็ตาม นักลงทุนต้องเข้าใจว่าการกำหนดอัตราผลตอบแทนเป้าหมายในเงื่อนไขของการเลิกกองทุนก่อนกำหนด ไม่ได้เป็นการรับประกันผลตอบแทนว่าจะได้ผลตอบแทนตามนั้น ในกรณีที่กองทุนอายุครบ 18 เดือนแล้ว แม้ว่าผลตอบแทนจะไม่ได้ตามเป้าหมาย กองทุนก็จะทำการขายคืนหน่วยลงทุนให้กับผู้ถือหน่วยลงทุนตามมูลค่าหน่วยลงทุนในขณะนั้น โดยเงินที่ผู้ถือหน่วยลงทุนได้รับคืนอาจจะมากกว่าหรือน้อยกว่า 10 บาทก็ได้” นายวศิน กล่าว
ทั้งนี้ กองทุนเปิดบัวหลวงทริกเกอร์ 11% จะเปิดขายครั้งเดียวระหว่างวันที่ 27 ก.ค.2 ส.ค. 
นอกจากนี้ นายวศิน ยังกล่าวอีกว่า กองทุนเปิดบัวหลวงทริกเกอร์ 11% ออกมาเพื่อรองรับความต้องการให้กับนักลงทุนต่อเนื่องจากการกองทุนเปิดบัวหลวงทริกเกอร์ 15% ซึ่งเป็นกองทุนที่มีนโยบายการลงทุนคล้ายกัน ที่ได้รับความสนใจจากนักลงทุนจองซื้อหน่วยลงทุนจำนวนมาก โดยเฉพาะอย่างยิ่งจากลูกค้าในเครือข่ายของธนาคารกรุงเทพ ส่งผลให้ขายเต็มจำนวนและปิดการเสนอขายก่อนครบกำหนด ตั้งแต่วันที่ 15 ก.ค.ที่ผ่านมา